સૌપ્રથમ ચણાની દાળને આઠ-દસ કલાક પલાળી રાખવી. ત્યારબાદ કોરી કરીને થોડુ પાણી નાંખીને કૂકરમાં બાફવી. કૂકર ઠંડુ પડ્યા પછી દાળને ચારણીમાં ઘસી નાખવી અને તેમાં ખાંડ નાંખી ગેસ પર ગરમ કરવા મૂકવી. સતત હલાવતા રહેવુ. તાપ મધ્યમ રાખવો. સતત હલાવતા રહેવાથી ચોંટશે નહીં. ખાંડની અંદર ચાસણી થઈને એકરસ થઈને પૂરણ એકદમ ઘટ્ટ થઈ જશે. ઠંડુ પાડીને લુઓ વાળી જુઓ. સરખો વળે તો માની લેવુ કે પૂરણ થઈ ગયુ છે. તેમાં જાયફળ અને એલચીનો ભૂકો નાંખીને ઠંડુ પડવા દેવુ. એકદમ ઠંડુ પડી જાય પછી લૂઆ પાડવા. મેંદાના લોટમાં થોડું મોણ નાખીને લોટ પરોઠા જેવો બાંધવો. તેમાં વચ્ચે પૂરણ મૂકીને વણવું. વણવા માટે બીજા લોટમાં બોળીને પણ વણી શકાય. જેટલી પાતળી વણવી હોય તેટલી વણી શકાય. નોનસ્ટીક પર વેઢમી શેકવી. નીચે ઉતારીને ઘી ચોપડો. લો તૈયાર છે ચણાની દાળની વેઢમી પીરસતી વખતે પૂરતુ ઘી ફરીથી લગાવો.